సాంఘిక న్యాయం, మరియు సాధికారత మంత్రిత్వ శాఖ
దివ్యాంగులు తయారు చేసిన ఉత్పత్తులను మార్కెట్ చేసేందుకు ఏర్పాటైన దివ్య కళా మేళా ను ప్రారంభించిన కేంద్ర సామాజిక న్యాయం, సాధికారత శాఖ సహాయ మంత్రి శ్రీమతి ప్రతిమ భౌమిక్
ప్రపంచ మస్తిష్క పక్షవాతం దినోత్సవం సందర్భంగా ప్రజలకు అవగాహన కల్పించడానికి ఏర్పాటైన కార్యక్రమంలో పాల్గొన్న కేంద్ర మంత్రి
పది రోజుల పాటు జరిగే దివ్య కళా మేళా లో మస్తిష్క పక్షవాతం,మానసిక ఆరోగ్యం, దృష్టిలోపం సమస్యలు,
మరుగుజ్జు, పక్షవాతం తదితర సమస్యలపై ప్రజల్లో అవగాహన కల్పించేందుకు అనేక కార్యక్రమాలు నిర్వహణ. దివ్యాంగుల కోసం ప్రత్యేక ఉపాధి మేళా .
76 స్వయం సహాయక బృందాలకు చెందిన 124 మంది దివ్యాంగులకు 80 లక్షల రూపాయల రుణం మంజూరు చేసిన స్త్రీ నిధి క్రెడిట్ కో ఆపరేటివ్ ఫెడరేషన్ లిమిటెడ్
దివ్యాంగులకు కేంద్ర ప్రభుత్వం అండగా నిలిచి పూరి సహాయ సహకారాలు అందిస్తుందని కేంద్ర సామాజిక న్యాయం, సాధికారత శాఖ సహాయ మంత్రి శ్రీమతి ప్రతిమ భౌమిక్ హామీ ఇచ్చారు.స్వావలంబన భారతదేశ నిర్మాణంలో దివ్యాంగులు కీలక పాత్ర పోషిస్తారని అన్నారు. పాత్ర చాలా ముఖ్యమైనదని అన్నారు. దివ్యాంగులు తయారు చేసిన ఉత్పత్తులను మార్కెట్ చేసేందుకు ఏర్పాటైన దివ్య కళా మేళా ను కేంద్ర మంత్రి ప్రారంభించారు. ఈ సందర్భంగా మాట్లాడిన శ్రీమతి ప్రతిమ భౌమిక్ ప్రధానమంత్రి శ్రీ నరేంద్ర మోదీ నాయకత్వంలో కేంద్ర ప్రభుత్వం దివ్యాంగుల అభివృద్ధి కోసం పథకాలు, కార్యక్రమాలు రూపొందించి అమలు చేస్తోందని వివరించారు. ముఖ్యంగా దివ్యాంగుల వ్యవస్థాపకత, నైపుణ్యాన్ని ప్రోత్సహించడానికి అనేక పథకాలను రూపొందించామని తెలిపారు.దివ్యాంగులకు శిక్షణ,నైపుణ్యాభివృద్ధి, ఆర్థిక సహాయం అందించడానికి కార్యక్రమాలు అమలు జరుగుతున్నాయని తెలిపారు. వికలాంగుల కేటగిరీలను 7 నుంచి 21కి కేంద్రం పెంచిందని శ్రీమతి ప్రతిమ భౌమిక్ తెలిపారు. ప్రభుత్వ ఉద్యోగాల్లో దివ్యాంగుల రిజర్వేషన్ ను 3% నుంచి 4%కి పెంచిన కేంద్రం ప్రభుత్వ విద్యా సంస్థల్లో కూడా రిజర్వేషన్లు ఎక్కువ చేసిందని మంత్రి వివరించారు. వివిధ పథకాల కింద తక్కువ వడ్డీతో దివ్యాంగులకు రుణాలు అందిస్తూ వారు సాధికారత సాధించేందుకు ప్రభుత్వం సహకరిస్తోందని మంత్రి వివరించారు.వికలాంగుల పట్ల ప్రజల ఆలోచనలు మార్చడానికి ప్రధానమంత్రి శ్రీ నరేంద్ర మోదీ ప్రాధాన్యత ఇస్తున్నారని ఎన్డిఎఫ్డిసి సీఎండీ నవీన్ షా అన్నారు. దీనిలో భాగంగా వికలాంగులను దివ్యాంగులు అని పిలవాలని ప్రధానమంత్రి ఆదేశాలు జారీ చేసారని నవీన్ షా అన్నారు.
దివ్యాంగులకు సహకారం అందించడానికి దేశవ్యాప్తంగా దివ్య కళా మేళాలు నిర్వహిస్తున్నామని దివ్యాంగుల సాధికారత శాఖ డిడిజి శ్రీ కిషోర్ బాబు రావ్ సుర్వాడే తెలిపారు. దేశంలోని ప్రతి ప్రధాన నగరంలో దివ్య కళా జాతరలను నిర్వహిస్తున్నామన్నారు. ఇప్పటి వరకు మొత్తం ఏడు జాతీయ మేళాలు విజయవంతంగా పూర్తయ్యాయి. ఈ మేళా ఎనిమిదో మేళా అని ఆయన తెలిపారు. వికలాంగులను ప్రోత్సహించేందుకు దివ్య కళా మేళాలో కేంద్ర ప్రభుత్వ సంస్థ ALIMCO ద్వారా సహాయక పరికరాలను పంపిణీ చేశారు. 76 స్వయం సహాయక బృందాలకు చెందిన 124 మంది దివ్యాంగులకు 80 లక్షల రూపాయల రుణాన్ని స్త్రీ నిధి క్రెడిట్ కో ఆపరేటివ్ ఫెడరేషన్ లిమిటెడ్ మంజూరు చేసింది. కార్యక్రమంలో కొంతమంది దివ్యాంగులకు రుణాల మంజూరు లేఖలను కూడా పంపిణీ చేశారు.
2023 అక్టోబర్ 6 నుంచి 15 వరకు పికెట్ గార్డెన్లోని ఓపెన్ గ్రౌండ్లో దివ్యాంగుల సాధికారత విభాగం, సామాజిక న్యాయం సాధికారత మంత్రిత్వ శాఖ ఆధ్వర్యంలో దివ్య కళా మేళా జరుగుతుంది. పారిశ్రామికవేత్తలు/ చేతివృత్తుల కళాకారులు తమ ఉత్పత్తులు నైపుణ్యాన్ని ప్రదర్శించడానికి 'దివ్య కళా మేళా' నిర్వహించబడింది. దివ్య కళా మేళా లో జమ్మూ,కాశ్మీర్, ఈశాన్య రాష్ట్రాలతో సహా దేశంలోని వివిధ ప్రాంతాలకు చెందిన కళాకారులు హస్తకళలు, చేనేత వస్త్రాలు, ఎంబ్రాయిడరీ వర్క్లు, ప్యాక్ చేసిన ఆహారాలు మొదలైన వాటిని కూడా విక్రయానికి అందుబాటులో ఉంచుతారు. వికలాంగుల ఆర్థిక సాధికారత కోసం ఇది ఒక ప్రత్యేక కార్యక్రమంగా ఉంటుంది.
దివ్య కళా మేళా వికలాంగుల ఉత్పత్తులు, నైపుణ్యాలను మార్కెటింగ్ చేయడానికి, ప్రదర్శించడానికి వేదికగా ఉంటుంది.దేశవ్యాప్తంగా 2022 నుంచి జరుగుతున్న దివ్య కళా మేళాల్లో సికింద్రాబాద్ మేళా ఎనిమిదో మేళా. ఇంతకు ముందు ఈ మేళా ఢిల్లీ, ముంబై, భోపాల్, ఇండోర్ , గౌహతి, జైపూర్, వారణాసిలో నిర్వహించారు. వికలాంగుల సాధికారత విభాగం ఈ మేళా నిర్వహణకు నోడల్ ఏజెన్సీగా ఎన్డిఎఫ్డిసి ను ఎంపిక చేసింది.
పది రోజుల పాటు జరిగే దివ్య కళా మేళా లో మస్తిష్క పక్షవాతం,మానసిక ఆరోగ్యం, దృష్టిలోపం సమస్యలు, మరుగుజ్జు, పక్షవాతం తదితర సమస్యలపై ప్రజల్లో అవగాహన కల్పించేందుకు అనేక కార్యక్రమాలు నిర్వహిస్తారు. దివ్యాంగుల కోసం ప్రత్యేక ఉపాధి మేళాను కూడా నిర్వహించనున్నారు.
దాదాపు 20 రాష్ట్రాలు/కేంద్రపాలిత ప్రాంతాలకు చెందిన సుమారు 100 మంది దివ్యాంగ కళాకారులు, వ్యవస్థాపకులు దివ్య కళా మేళాలో తమ ఉత్పత్తులు, నైపుణ్యాలను ప్రదర్శిస్తున్నారు. దివ్యాంగ కళాకారులు తయారు చేసిన ఉత్పత్తుల ప్రదర్శన, అమ్మకాలను ప్రోత్సహించడం ద్వారా 'వోకల్ ఫర్ లోకల్' అనే భావనను ప్రజలకు వ్యాప్తి చేయడానికి ఈ మేళా ఒక శక్తివంతమైన మాధ్యమం గా ఉంటుంది.